**O B R A Z L O Ž E NJ E**

Odlukom o komunalnom redu (Službeni glasnik Grada Zagreba 14/19, 24/19, 22/20 i 16/22) člankom 34. stavkom 1., člankom 46. stavkom 1. i člankom 50. stavkom 2. propisano je da se za postavljanje privremenih građevina, kioska, pokretnih naprava i otvorenih terasa, građevina i uređaja javne namjene (javne telefonske govornice, poštanske sandučiće i samostojeće telekomunikacijske razvodne ormariće) plaća naknada koju pravilnikom propisuje gradonačelnik na prijedlog gradskoga upravnog tijela nadležnog za komunalne poslove. Odlukom o odavanju u zakup i na drugo korištenje površina javne namjene (Službeni glasnik Grada Zagreba 28/20, 21/21,16/22 i 22/20), člankom 3. propisano je da se lokacije – mjesta na javnim površinama daju u zakup, odnosno na drugo korištenje, javnim natječajem ili neposredno, da se za korištenje površine javne namjene plaća zakupnina, odnosno naknada te da se naknada, odnosno zakupnina određuje prema kriterijima za određivanje zakupnine, odnosno naknade, koje pravilnikom određuje gradonačelnik Grada Zagreba. Također, člankom 160. stavkom 2. Statuta Grada Zagreba (Službeni glasnik Grada Zagreba (23/16, 2/18, 23/18, 3/20, 3/21, 11/21 – pročišćeni tekst i 16/22) propisano je da gradonačelnik Grada Zagreba donosi opće akte za provedbu gradskih odluka, ako je za to ovlašten te druge opće akte kad je za to izričito zakonom ovlašten.

Pravilnikom o kriterijima za određivanje zakupnina i naknada za korištenje površine javne namjene za postavljanje kioska, pokretnih naprava, privremenih građevina, građevina i uređaja javne namjene, organiziranje manifestacija i snimanja se određuju kriteriji za određivanje zakupnina za odnosno naknada za korištenje površina javne namjene za postavljanje kioska, pokretnih naprava, privremenih građevina, građevina i uređaja javne namjene, organiziranje manifestacija, snimanje reklama, filmova, serija i emisija, podjelu promidžbenog materijala iz ruku i komercijalno fotografiranje.

Ovim izmjenama i dopunom Pravilnika predlaže se dopuniti važeći Pravilnik o kriterijima za određivanje zakupnina i naknada za korištenje površine javne namjene za postavljanje kioska, pokretnih naprava, privremenih građevina, građevina i uređaja javne namjene, organiziranje manifestacija i snimanja s dvije kategorije pokretnih naprava i to „štand do 2m2“i „ostale naprave i instalacije“ za koje se u praksi pokazalo da ih je potrebno kategorizirati te sukladno tome i propisati način obračuna naknade za postavljanje istih na površinama javne namjene.

Također, predlaže se da se za postavljanje pokretnih naprava i korištenje površine javne namjene uz pokretnu napravu u svrhu manifestacija za prodaju vlastitih proizvoda naknada obračunava množenjem svakog započetog m2 površine na koju se pokretna naprava postavlja odnosno za koju se površina javne namjene uz pokretnu napravu koristi, razdoblja (broja dana) na koje se postavlja odnosno koristi i jediničnog iznosa naknade umjesto dosadašnjeg načina obračuna naknade po danu jer se na predloženi način ostavlja mogućnost naplate po započetom m2 i pokretne naprave i površine koja se za istu svrhu koristi uz pokretnu napravu.

Nadalje, predloženim izmjenama i dopunom se u odnosu na naknadu za korištenje površine javne namjene u svrhu organiziranja otvorene terase propisuje se da se mjesečna naknada obračunava jednako neovisno o bruto površini otvorene terase kao i da se naknada za postavljanje otvorene terase na parkirališnim mjestima određuje u iznosu visine mjesečne naknade za neposrednu dodjelu rezerviranih parkirališnih mjesta po pojedinoj zoni u kojoj se rezervirano parkirališno mjesto nalazi sukladno propisima kojima se uređuju rezervirana parkirališna mjesta.

Isto tako provodi se usklađenje sa Zakonom o uvođenju eura kao službene valute u Republici Hrvatskoj (Narodne novine 57/22 i 88/22) te se u tom smislu propisana visina zakupnina i naknada za korištenje površina javne namjene za postavljanje kioska, pokretnih naprava, privremenih građevina, građevina i uređaja javne namjene, organiziranje manifestacija i snimanja iskazuje u eurima.

Temeljem Zakona o pravu na pristup informacijama (Narodne novine 25/13 i 85/15) o Nacrtu prijedloga Pravilnika o izmjenama i dopuni Pravilnika o kriterijima za određivanje zakupnina i naknada za korištenje površina javne namjene za postavljanje kioska, pokretnih naprava, privremenih građevina, građevina i uređaja javne namjene, organiziranje manifestacija i snimanja provedeno je internetsko savjetovanje u razdoblju od 17. listopada do 16. studenog 2022. te se u privitku dostavlja izvješće o provedenom savjetovanju s javnošću.

Slijedom navedenog predlaže se donošenje Pravilnika o izmjenama i dopuni Pravilnika o kriterijima za određivanje zakupnina i naknada za korištenje površina javne namjene za postavljanje kioska, pokretnih naprava, privremenih građevina, građevina i uređaja javne namjene, organiziranje manifestacija i snimanja kao u predloženom tekstu.